Hlina, Alojz, poslanec NR SR (2023-11-21):
Dobrý deň, vážený pán predsedajúci, vážené kolegyne, kolegovia, chcem vystúpiť a uvedomujem si, že k procesnej stránke, nie k meritu. K meritu zákona o tom, aký je absurdný a prečo je absurdný, vystúpim v tej časti, keď budeme rokovať priamo o tele zákona. Teraz k tej procesnej stránke, hej, že teda rokujeme o tom skrátenom konaní. Bolo tu už to spomenuté a Ondrej Dostál to dobre vysvetľoval, že prečo teda teoreticky tá možnosť existuje v rokovacom poriadku a kedy je ju možné aplikovať, hej, že pri ohrození ľudských práv, bezpečnosti a hospodárskych škodách. Ja teda nezdieľam, prípadne skúsme spolu porozmýšľať, že kto z vás zdieľa ten názor, že či by sa to dalo za to schovať, lebo vlastne neprijatím tejto novely v skrátenom legislatívnom konaní by došlo k ohrozeniu preferencií SMER-u, HLAS-u a SNS, že či toto sú tie hospodárske škody. Ja si nemyslím, že preferencie týchto troch strán sú hospodárske škody. Čiže možno nejaký myšlienkový pochod niekoho tuná je v tomto. Len čo ako absurdne to znie, ono je to celé svojím spôsobom absurdné, tak naozaj toto nie sú hospodárskej škody. To ako ľudským právom nie je, ľudským právom Roberta Fica vládnuť, hej, a my teda, a na to, aby mohol vládnuť, tak my musíme v skrátenom legislatívnom konaní dať rýchlo 13. dôchodok, aby mu to vydržalo. Čiže toto bolo dobre identifikované, že naozaj je to problém, je to krivenie a ja si nemyslím, že vlastne plniť volebné sľuby treba v skrátenom legislatívnom konaní, lebo tu vytvárame precedens aj možno smerom do budúcna a dajme na to pozor. Ako sa hovorí, že odtiaľ-potiaľ, hej? Vlastne niekto dal nejaký volebný sľub, k niečomu sa zaviazal, nie celkom domyslel procesnú stránku veci, hej, že nejaké termíny, náväznosti, konania, čítania, aby sa zachránil, tak to šupol na hulváta, no a na skrátené. Čiže dajme na to pozor, ak si ctíme parlamentnú prácu. Ja si naozaj nemyslím, že plniť predvolebné sľuby treba v parlamente v skrátenom legislatívnom konaní a tu verím teda, že my sa toho žiadnym nejakým spôsobom ako opozícia nezúčastníme, lebo to nedáva absolútne žiaden, žiaden zmysel. Čo ešte dáva zmysel povedať a procesnej stránke veci, lebo tento zákon dozná ešte jednej zmeny, ktorá sa avizuje, hej, a to je tá zmena, že vlastne pre rok, lebo toto riešime rok 2023 a ešte budem riešiť rok 2024. Ten zákon tu musí prísť znova. A otázka stojí a toto je, to ešte rozmýšľajme spolu a možno vám aj v niečom poradím, že už akože dobre si rozmyslite, že ako to chcete urobiť, aby ste neboli úplne za jednoduchších a to som diplomatický, hej, že buď to teda dáte riadnym legislatívnym procesom, alebo to znova skúsite dať na hulváta skráteným legislatívnym. Keby ste tú novú zmenu pred dôchodok 2024 dávali riadnym procesom, tak už stíhate len december. Potom máte januárovú schôdzu. Ja neviem, či je v januári schôdza, ale aj keby bola, ešte je tu pani prezidentka s jeho 15-dňovou lehotou a teraz ma prípadne opravte, pán bývalý minister, ak sa mýlim, ale ja ešte dôchodok neberiem, ale dôchodky sa berú v daný mesiac, nieže teda, dôchodok za január sa berie v januári. Dobre hovorím? Áno? Nie jak s výplatou, hej, že ju beriete po. Čiže čo sa stane? Tie rodičovské dôchodky, lebo budúci rok sa rodičovský dôchodok bude vyplácať v mesačných dávkach. Doteraz bol vyplatený v jednej dávke. Budúci rok sa bude vyplácať v mesačných dávkach. To znamená, že niektorí dôchodcovia v januári už dostanú tú paritnú časť toho rodičovského dôchodku. A potom vlastne príde zmena toho zákona a vlastne tí dôchodcovia budú musieť vracať tie peniaze. Neviem, či to teda niekto sa domyslel alebo nedomyslel (povedané so smiechom), ono je to celé absurdné, hej, že idete vlastne ľuďom, ktorí dali, dali systému deti, ktorí tvoria hodnoty, tak im idete brať ten rodičovský, čo teda logika, tá logika je. Ale teraz im ešte idete brať už tie, čo im bolo vyplatené. To znamená, za ten január, pokiaľ pôjdete tým systémom, hej, tak proste to budú musieť vracať. Neviem, či ste to domysleli. To je za predpokladu toho riadneho legislatívneho procesu. Keby ste to dali na hulváta, že to dáte v decembri, v decembri máme schôdzu a znova to dáte na skrátené legislatívne konanie, hej? Viete, čo bude absurdné? Najabsurdnejšie z absurdného bude to, lebo teraz v zásade niekto môže povedať, že teraz to skracujeme preto, lebo v decembri sa to ide vyplácať, tento rok, hej? Preto sa ten, šturmuje ten proces, lebo v decembri. Ale my by sme teraz, keby ste šli skráteným legislatívnym pre rok 2024, my by sme v decembri išli skráteným pre dôchodky, ktoré budú vyplácané v decembri 2024. Rozumiete, že niečo tak absurdné, hej, že asi zásadne nič absurdnejšie nemôže byť. Tak neexis... nedá sa to nejakým spôsobom vyargumentovať, že prečo to tak robíte. Takže neviem, aký je teda plán, ale vyzerá to dosť blbo zatiaľ z pohľadu nejakého procesného. Čiže ja som, ja som bol až, poviem, úprimne prekvapený. Ja som si myslel, že to už teraz tam nejakým spôsobom je, že vy už tú druhú zmenu pre 2024 riešite. Ak ju neriešite, tak budete tam mať tento problém. A som naozaj zvedavý, že ako sa s tým chcete vysporiadať. A druhá vec, že to je technicko-procesná časť a že ako to tým ľuďom chcete vysvetliť. Ja to poviem v tom vystúpení k telu zákona, hej, že im vlastne zoberiete, dáte im menej, menej, ako by dostali tí, ktorí dajme tomu systému dali deti. No neviem, či som to vysvetlil dostatočne jednoducho. Je to dosť absurdné, hej? Čiže celé je to absurdné a ja si nemyslím a tým končím, naozaj si nemyslím, že vaše predvolebné sľuby je nevyhnutné, aby ste znásilňovali Národnú radu, aby ste parlament znásilňovali do systému do skráteného legislatívneho konania. Ďakujem pekne.